《舟憩采石饮谪仙楼》
明代·周一士

朝乘采石槎，暮招采石月。月堕谪仙楼，光景两殊绝。

谪仙之人去何之，月明不减谪仙时。便呼明月与我饮，深杯到手且莫辞。

累累马鬣摧芳草，坐对青山人已老。扑面红尘拂地来，万事何如一杯好。

金波潋滟流滔滔，曾照当年宫锦袍。此时扶醉见天子，珠玉错落随挥毫。

太真力士自贵倨，醉眼俯视如蛴螬。由来圣达遭贝锦，太白自是人中豪。

夜郎长流何不可，千驷九鼎真鸿毛。古人今人只如此，斗酒百篇吾与尔。

酣歌击楫任波涛，一醉万缘皆已矣。莫问骑鲸事有无，弄月嘲风人未死。

诗卷长留天地间，漠漠云山共流水。

作者简介：周一士，字贵谔，一字昆彦，号石林。东莞人。讷子。明神宗万历间举郡博，两中副车。恬淡自守。清张其淦《东莞诗录》卷一八有传。